Ongeluk lei tot dwelmvondsFoto: Valke Die Valke het ŉ man in hegtenis geneem nadat dwelms op ŉ ongelukstoneel in Upington in die Noord-Kaap gevind is. Kapt. Philani Nkwalase, woordvoerder van die Valke, het gesê die 53-jarige man het Woensdag op die N14 tussen Upington en Olifantshoek gery toe hy in ŉ ongeluk betrokke was en sy bakkie omgeslaan het. Nkwalase het gesê kokaïen ter waarde van R3,1 miljoen is in die wrak gevind. Volgens haar is dit in pakkies gevind waar dit in ŉ vals kompartement by die agterligte versteek is. Die bestuurder is op die toneel in hegtenis geneem. Die verdagte sou Donderdag in die Upington-landdroshof verskyn op aanklag van dwelmhandel.